Автор (студентски номер):

Моят път към професията „софтуерен инжeнер“

2013

Мирослав Петров (1008561)

Информационните технологии са един от най-бързо развиващите се отрасли както в световен мащаб, така и в България. Това е основна причина да засилват глада си за квалифицирани кадри. Но не това е причината да проявявам интерес към тази сфера и ще се опитам в следващите редове да облека този интерес в някакви аргументни рамки.

Казвам се Мирослав Петров, на 27 години съм, роден съм в град София, но от тригодишна възраст живея в град Стара Загора. Завършил съм ГПЧЕ „Ромен Ролан“ в град Стара Загора (френска гимназия), а след нея уча във ВТУ „Св. Св. Кирил и Методий“. В продължение на три години учех Право. Няколко са причините да кандидатствам това, но нямам намерение да отегчавам читателя с тях. Важното е, че осъзнах грешката си, разбрах, че дори да завърша успешно тази специалност, в последствие реализацията ми ще бъде бавна, мъчителна и дори на пръв поглед невъзможна. Оставих за известно време учението и работих за две от телекомуникационните ни компании, БТК и Глобул, като консултант-продажби на дребно.

Стига толкова празни приказки. Интересът ми към компютърните и софтуерни технологии, пък и въобще към съвременните такива, се заражда още от началното училище, когато видях компютър с очите си и докоснах така да се каже това чудо на техниката. Родителите ми тогава отказваха да купят подобно нещо вкъщи, и не ги виня, даже съм им благодарен отчасти, понеже това ми осигури още няколко години игри на улицата, а не пред монитора. Както и да е, искам да кажа, че на тази възраст единствения досег, който съм имал е бил или някой чужд компютър, или интернет зала. Та, още тогава за разлика от всичките си връстници, не съм играл само Counter-Strike и StarCraft, а наистина ровичках каквото ми падне по Windows. Разбира се това тогава често е водело до скапването му, но в крайна сметка това ми любопитство, и въобще този принцип проба-грешка, ме е научило на всичко, което знам за Windows. В никакъв случай това не ме прави гуру на Windows, но определено мога да заявя, че знам много и се намирам на високо над средностатистическия потребител.

Когато завършвах гимназия, и беше време да избирам какво искам да кандидатствам, ужасно много исках да уча Информатика, и по този начин да започна да храня хобито си с „истински“ знания и в крайна сметка да го превърна в професия. Но тогава, поради неразбирателство с преподавателя си по математика, имах недостатъчно висока оценка в дипломата, недостатъчно добра подготовка за евентуален изпит по математика, а баловете за влизане в университетите бяха много високи. Ето защо реших да ставам адвокат. Професия, която винаги ми е изглеждала интересна, гледайки отстрани, но професия, за която нямах никаква реална представа. Естествено, след няколко години се отказах, не защото съм бил късан по изпити или нещо такова, а просто защото тази професия, извинявам се за израза, не е за нормални хора. Последва, както вече казах, известно оттегляне от академичните сфери.

Дойде моментът, в който кандидатствах наново, вече Информатика, понеже баловете станаха ниски, и се влиза лесно. Бях толкова радостен като разбрах, че най-накрая ще уча това, което искам. Тогава не знаех, в каква грешка съм. Започнах да се сблъсквам със сърдите професорчета и асистентчета, колегите ми бяха с 6 години по-млади, и не можех да намеря обща приказка с тях, понеже те сякаш бяха отвързани и в главата им имаше само купони и простотии, а мен вече тези неща не ме вълнуват. Към всичко това ще добавя, че в специалност Информатика се учи всичко друго, но не и Информатика.

Пак много се отплеснах, мисълта ми е, че загубих толкова много време от живота си в лутане и в разочарование. Това, докато не срещнах Telerik Academy. Като оставим на страна, че тук наистина научавам нещо директно свързано със софтуерното инженерство, Telerik Academy и в частност Светлин Наков ми показаха, че не ми е нужно някой да ми налива с фуния, и вместо да се самообучавам и да търся контакта с тази сфера, аз наистина съм загубил много време от живота си. Никога няма да си простя това лекомислие и липса на инициатива.

Но за щастие, тези страници са минало и вече съм настроен съвсем по друг начин. Очите и ушите ми са отворени и се опитвам да попия всяка информация, която е свързана с развитието ми в сферата на софтуерното инженерство.

То не се състои само от програмиране, както вярвам мислят повечето хора, а е многопластово понятие, описващо „живота“ на една програма. Този „живот“ преминава през различни етапи, като: анализиране на изискванията, проектиране на софтуера, програмиране, тестване и поддръжка. Зад тези етапи от процеса стоят софтуерните инженери, които са също доста разнообразни. Web и desktop програмисти, QA инженери, специалисти по поддръжка, системни администратори, бизнес аналитици, системни архитекти, database администратори са все софтуерни инженери. Всички те са хората, които стоят зад една програма.

С няколко думи процеса може да се опише така:

* Анализирането на изискванията е работа на бизнес аналитиците, свързана със създаването на документ съдържащ Спецификацията на софтуерните изисквания.
* Проектирането на софтуера е работа на системните архитекти, които изготвят план за разработването на софтуера по установените вече изисквания.
* Програмирането или още кодирането е работа на програмистите, които пишат кода на програмата.
* Тестването е работа на QA инженера, които пък проверяват написания вече код и търсят „дупки“ и в крайна сметка оптимизират софтуера.
* Поддръжката е работа на специалисти и администратори, които отстраняват проблеми със софтуера, или пък го обновяват, след като той вече е пуснат в употреба, защото почти няма програма на света, която да не търпи промени след старта си.

Както вече казах софтуерното инженерство се развива с много бързи темпове. И ако други отрасли намалят персонала си, то тук нещата се разширяват. Нуждата от качествени софтуерни инженери става все по-голяма. Това е така понеже технологиите навлизат в ежедневието с главоломна скорост, а това се дължи на нуждата хората да отделят повече време за себе си, а не да правят едно и също нещо, и така да улеснят живота си. На пръв поглед всичко това изглежда скучна работа – да стоиш пред компютъра и да четеш код. Това съвсем не е така, защото програмирането предлага предизвикателства всеки ден. Разнообразието от дейности по програмите е доста голямо и всеки ден има по нещо ново за научаване.

Макар всичко това да е много трудно, не бих се занимавал с нищо друго на света. С всеки изминал ден, става по-интересно и по-интересно. Има едно нещо, което трябва да правя, а за съжаление не го правя, и това е да стана от компютъра за няколко часа и да се разходя или поспортувам. За съжаление тази професия те лишава от физически натоварвания и трябва сам всеки да измисля някакъв режим на хранене и спортуване, с който да запази здравето си.

И въпреки този недостатък не спирам да търся нови знания, да чета новини, статии, уроци и пр. свързани със съвременните технологии. На този етап от развитието ми тези нови знания са много и е нужно да отделя максимално много време и внимание върху тях. Всеки ден домашни, писане, четене, писане, четене и пак писане. Осъзнавам, че ще е трудно, но според мен така се става качествен софтуерен инженер. Постигна ли това – ще ходя на работа с кеф, нещо с което малко хора могат да се похвалят, и нещо което много искам. Искам колегите и ръководителите да са ми приятели, а не конкуренция, както е в повечето сфери. Искам да работя с мотивирани хора, хора които си помагат един на друг.